**Ministru kabineta noteikumu projekta “Noteikumi par transporta enerģijas kvalitātes prasībām, atbilstības novērtēšanu un tirgus uzraudzību” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekts “Noteikumi par transporta enerģijas kvalitātes prasībām, atbilstības novērtēšanu un tirgus uzraudzību” (turpmāk – Noteikumu projekts) izstrādāts, lai vienā normatīvajā aktā apvienotu un aktualizētu iepriekš dažādos Ministru kabineta noteikumos ietvertās normas[[1]](#footnote-1), kas pēc būtības apsver savstarpēji saistītus jautājumus transporta enerģijas kvalitātes jomā un atbilstības minētajām kvalitātes prasībām novērtēšanas un tirgus uzraudzības jomā, kā arī attiecībā uz patērētājiem sniedzamo informāciju par degvielu.  Noteikumu projektā ietvertās normas izriet no likuma “Transporta enerģijas likums”[[2]](#footnote-2) (turpmāk – Likums).  Noteikumu projekts tiks virzīts apstiprināšanai Ministru kabinetā pēc Likuma spēkā stāšanās. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma 4. panta astoto daļa, 7. panta septīto daļa, 8. panta devīto daļa un 12. panta ceturtā daļa.  Ministru kabineta 2017.gada 26.septembra sēdes protokollēmuma Nr.48 56.§ 3.1.apakšpunkts.  Ministru kabineta 2018.gada 27.marta sēdes protokollēmuma Nr.17 46.§ 3.1.apakšpunkts.  Ministru kabineta 2018.gada 16.janvāra sēdes protokollēmuma Nr.3 26.§ 4. un 5.punkts.  Ministru kabineta 2018.gada 18.decembra sēdes protokollēmuma Nr.60 102.§ 3. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumā ir iekļauts deleģējums Ministru kabinetam izstrādāt noteikumu projektu par transportā izmantojamās enerģijas kvalitātes prasībām, atbilstības kvalitātes prasībām novērtēšanu un transporta enerģijas tirgus uzraudzību, kurā ietvertas arī Ministru kabineta 2000.gada 26.septembra noteikumu Nr.332 “Noteikumi par benzīna un dīzeļdegvielas atbilstības novērtēšanu” (turpmāk – Noteikumi Nr.332) un Ministru kabineta 2005.gada 18.oktobra Nr.772 “Noteikumi par biodegvielas kvalitātes prasībām, atbilstības novērtēšanu, tirgus uzraudzību un patērētāju informēšanas kārtību” (turpmāk – Noteikumi Nr.772) prasības. Gan Noteikumos Nr.332, gan Noteikumos Nr.772 esošo regulējumu par savstarpēji saistītajiem jautājumiem ir nepieciešams apvienot, kas padarīs vienkāršāku orientēšanos tiesiskajā regulējumā un mazinās tiesiskā regulējuma pretrunu risku. Šis noteikumu projekts nosaka arī atbilstības novērtēšanas un detalizētas degvielas tirgus uzraudzības nosacījumus un darbības ar kvalitātes prasībām neatbilstošu transporta enerģiju.  Ministru kabineta noteikumu līmenī ir nepieciešams:  1) noteikt kvalitātes prasības Latvijas tirgū piedāvātajiem transporta enerģijas veidiem, ko izmanto likumprojektā noteiktajos transportlīdzekļos un autoceļiem neparedzētajā mobilajā tehnikā;  2) noteikt gadījumus, kuros benzīnam vai dīzeļdegvielai nav piemērojamas obligātā piejaukuma prasības;  3) noteikt kārtību, kādā veicama transporta enerģijas atbilstības novērtēšana;  4) noteikt kārtību, kādā kontrolējama biodegvielas ražošana un jaukšana ar degvielu;  5) noteikt darbības ar kvalitātes prasībām neatbilstošu degvielu.  Noteikumu projekta II nodaļā ir apkopoti šobrīd spēkā esošajā regulējumā noteiktie benzīna, dīzeļdegvielas un biodegvielas kvalitātes nosacījumi un iekļautas papildus kvalitātes prasības citiem transporta enerģijas veidiem. Noteikumu projekts neregulēs kvalitātes prasības elektroenerģijas kā transporta enerģijai.  Benzīna un dīzeļdegvielas kvalitātes prasības izriet no Eiropas Parlamenta un Padomes 1998.gada 13.oktobra Direktīvas 98/70/EK kas attiecas uz benzīna un dīzeļdegvielu kvalitāti un ar ko groza Padomes Direktīvu 93/12/EEK (turpmāk – Direktīva 98/70/EK), bet vienotu nosacījumu attiecībā uz visiem alternatīvo degvielu veidiem Eiropas Savienībā nav. Tikai daļēji alternatīvo degvielu kvalitātes prasības ir atrunātas Eiropas Parlamenta un Padomes 2014.gada 22.oktobra Direktīvā 2014/94/ES par alternatīvo degvielu infrastruktūras ieviešanu (turpmāk – Direktīva 2014/94/ES). Līdz ar to, Ekonomikas ministrijas ieskatā, objektīvi regulējumā būtu nostiprināt tās kvalitātes prasības, kuras par atbilstošām ir atzinušas atbilstošās Eiropas Standartizācijas komitejas, izdodot standartus, kas attiecās uz konkrētiem alternatīvo degvielu veidiem, ja šie nosacījumi nav izvirzīti atbilstošajās Eiropas Savienības direktīvās.  Līdz ar to Noteikumu projekta II nodaļā ir iekļautas kvalitātes prasības tādiem alternatīviem transporta enerģijas veidiem kā sašķidrinātā naftas gāze (turpmāk – LPG), dabasgāze vai biometāns, ūdeņradis. No šiem minētajiem transporta enerģijas veidiem šobrīd vislielākais patēriņš ir LPG – 4,25% no autotransportā izmantotā kopējā transporta enerģijas apjoma, savukārt saspiestās vai sašķidrinātās dabasgāzes (CNG vai LNG) patēriņš kopējā autotransportā izmantotajā transporta enerģijas apjoms 2020.gadā bija tikai 0,05%. Līdz šim LPG kvalitātes prasības nav tikušas noteiktas, tomēr ir atzīstams, ka Latvijā (t.i. arī Eiropas Savienībā) izmantotajai transporta enerģijai būtu jāatbilst Eiropas Savienības kvalitātes standartam, lai būtu pārliecība, ka Latvijā izmantotā transporta enerģija nav vides vai gaisa kvalitātei kaitējoša un neietekmē gaisa piesārņojuma līmeni (īpaši pilsētvidē).  Kvalitātes prasību noteikšana LPG, CNG vai LNG, biometānam vai ūdeņradim varētu sadārdzināt šo transporta enerģijas veidu izmaksas galapatērētājiem, tomēr jānorāda, ka LPG vai CNG cena šobrīd ir būtiski zemāka nekā benzīna vai dīzeļdegvielas cena, un arī šī transporta enerģijas veida sadārdzinājums nemazinās tā konkurētspēju ar citiem transporta enerģijas veidiem.  Noteikumu projekts neparedz pienākumus izstrādāt nacionālos standartus kvalitātes prasībām transporta enerģijas veidiem, bet nosaka to atbilstību Latvijas Standarts apstiprinātajiem starptautiskajiem standartiem, kas kā kvalitātes prasības tiek noteikti arī Eiropas Savienības vai citu Eiropas Savienības dalībvalstu tiesību aktos.  Likumā ir noteikts, ka periodā līdz 2023.gada 31.decembrim ir spēkā obligātā biodegvielas piejaukuma prasība un ir noteikti konkrēti piejaukuma apjomi, kas ir jānodrošina katram degvielas litram. Vienlaikus Likumā ir noteikts arī, ka Ministru kabinets nosaka izņēmuma gadījumus, kad obligātā biodegvielas piejaukuma prasība var netikt piemērota. Noteikumu projekta II nodaļā ir regulēti gadījumi, kad benzīnam vai dīzeļdegvielai ir atļauts nepiejaukt biodegvielu obligātā piejaukuma ietvaros. Tāpat Noteikumu projekta II. nodaļā ir definēts ziemas periods – 1.novembris – 31.marts, arktiskos un bargos ziemas apstākļos izmantojamu 0., 1., 2., 3. un 4. klases dīzeļdegvielu realizācijai, nosakot periodu, kad dīzeļdegvielai var nenodrošināt obligāto biodegvielas piejaukumu. Vienlaikus, ir arī noteikts pārejas periods no ziemas perioda uz vasaras periodu attiecībā uz biodegvielas obligāto piejaukumu dīzeļdegvielai, kuras laikā degvielas piegādātājam noteiktos klimatiskos apstākļos ir atļauts realizēt arktiskos un bargos ziemas apstākļos izmantojamo dīzeļdegvielu. Vienlaikus pārejas perioda beigās degvielas tirdzniecības vietās realizētajai dīzeļdegvielai ir jāatbilst obligātā biodegvielas piejaukuma apjomam, līdz ar to ir saprotams, ka pārejas perioda ir jau jābūt realizētai dīzeļdegviela, kura atbilst obligātā piejaukuma nosacījumiem. Savukārt Noteikumu projekta IV nodaļā ir noteikts, ka minētajā pārejas periodā Būvniecības valsts kontroles birojs (turpmāk – BVKB) saskaņā ar noteiktajiem standartiem neveic pārbaudes degvielas tirgus uzraudzības ietvaros.  Ir arī jāņem vērā, ka saskaņā ar Likumu obligātā biodegvielas piejaukuma prasība ir spēkā tikai līdz 2023.gada 1.janvārim, bet pēc tam degvielas piegādātājiem ir dota izvēles brīvība, kādā veidā realizēt atjaunojamo enerģiju transportā, lai nodrošinātu Likuma 8. un 9.pantā noteiktos mērķus, kā arī Ministru kabineta noteikumos “Noteikumi par līdzdalības mehānismu, transporta enerģijas aprites cikla siltumnīcefekta gāzu emisiju intensitātes samazināšanu un vispārīgo ziņošanu” noteiktos pienākumus. Līdz ar to pēc minētā perioda beigām obligātais biodegvielas piejaukums netiks uzskatīts par transporta enerģijas kvalitātes parametru un kvalitātes prasības ietvaros netiks pārbaudīts.  Noteikumu projekta III nodaļa nosaka procedūru atbilstības transporta enerģijas kvalitātes nosacījumiem novērtēšanai detalizējot Likumā noteiktos nosacījumus, kur ir detalizēti noteikta informācija, ko transporta enerģijas ražotājs iekļaut atbilstības apliecinājumā, ko saskaņā ar Likuma 4.pantu, var izsniegt transporta enerģijas ražotājs, ja transporta enerģija ir ražota Eiropas Savienībā.  Likuma 4.panta 3.daļa noteic, ka transporta enerģijas atbilstību (ja transporta enerģijas veids ir ražots ārpus ES) nosaka ar atbilstības sertifikātu, ko ir izdevusi ne tikai Latvijā, bet arī Eiropas Ekonomikas zonas valstī akreditēta atbilstības novērtēšanas institūcija. Līdz ar to, ja kāda transporta enerģijas veida atbilstības novērtēšanai nav Latvijā akreditētas atbilstības novērtēšanas institūcijas, tad ir iespējams izmantot arī citā Eiropas Ekonomiskajā zonā akreditētu institūciju. Noteikumu projekts nosaka arī jaunas kvalitātes prasības jauniem vai salīdzinoši maz Latvijā izmantotiem transporta enerģijas veidiem, un tā kā līdz šādas kvalitātes prasības nav bijušas noteiktas, arī Latvijā nav akreditētas novērtēšanas atbilstības institūcijas, kas novērtētu atbilstību šādām kvalitātes prasībām. Tāpēc ir paredzams, ka pēc Noteikumu projekta apstiprināšanas atbilstības novērtēšanas institūcijām būs interese tikt akreditētām arī jauno kvalitātes prasību atbilstības novērtēšanai.  Noteikumu projekta IV nodaļa nosaka transporta enerģijas (izņemot elektroenerģijas) tirgus uzraudzības kārtību.  Ņemot vērā Direktīvas 98/70/EK (konsolidētās versijas) 8.panta 1.-3.punktā dalībvalstīm noteikto pienākumu uzraudzīt degvielas kvalitāti, izveidot degvielas kvalitātes uzraudzības sistēmu saskaņā ar attiecīgo Eiropas standartu prasībām, Likumā ir noteikts, ka atbilstību transporta enerģijas kvalitātes nosacījumiem un likumprojektā un Noteikumu projektā noteiktās tirgus uzraudzības darbības veic Ministru kabineta nozīmēta institūcija, kas Noteikumu projektā ir noteikta – BVKB, kuram šī uzraudzība ir jāveic saskaņā ar atbilstošo Eiropas standartu degvielas kvalitātes novērtēšanai, ievērojot standartā LVS EN 14274:2013 "Automobiļu degvielas. Benzīna un dīzeļdegvielas kvalitātes novērtēšana. Degvielas kvalitātes monitoringa sistēma (FQMS)" ietvertās prasības.  Noteikumu projekta V nodaļa paredz noteikt kārtību, kādā atgriež, nodod pārstrādei vai iznīcina kvalitātes prasībām neatbilstošu transporta enerģiju. Šie nosacījumi ir attiecināti uz visu transporta enerģiju (izņemot elektroenerģiju), jo spēkā esošajā regulējumā (Noteikumos Nr.772) specifiski nosacījumi ir iekļauti tikai attiecībā uz kvalitātes prasībām neatbilstošu biodegvielu. Līdz 2017.gada 1.augustam kārtību par preču iznīcināšanu noteica Ministru kabineta 2012.gada 10.janvāra noteikumi Nr.34 “Noteikumi par muitošanas režīma – preču iznīcināšana – piemērošanu” (turpmāk – Noteikumi Nr.34). Atbilstoši Noteikumos Nr.34 noteiktajam regulējumam, Valsts ieņēmumu dienests (turpmāk – VID) pēc personas iesnieguma saņemšanas vēršas Valsts vides dienestā (turpmāk – VVD), lai saņemtu atzinumu par preču iznīcināšanas vietu. Savukārt saskaņā ar Ministru kabineta 2018.gada 21.novembra noteikumos Nr. 714 “Kārtība, kādā notiek preču iznīcināšana vai atteikšanās no precēm par labu valstij” iekļauto regulējumu, personai nebūs nepieciešams vērsties pie VVD, lai saskaņotu iznīcināšanas vietu. Persona pirms preču pieteikšanas iznīcināšanai pati noskaidrotu tai izdevīgāko preču iznīcināšanas vietu jeb komersantu, kuram ir atbilstoša piesārņojošas darbības atļauja. Tādejādi persona varēs brīvi rīkoties patstāvīgi, ja tai jau ir sadarbība ar šādu komersantu, vai arī vērsties VVD pēc izziņas par iespējamām preču iznīcināšanas vietām, no kurām persona var izvēlēties sev izdevīgāko. Ņemot vērā minēto, personai VID vairs nebūs jāiesniedz VVD izsniegta izziņa par preču iznīcināšanas vietu.  Tāpat šajā nodaļā ir iekļauti nosacījumi BVKB darbībām kvalitātes prasībām neatbilstošas degvielas konstatēšanas gadījumos.  Tā kā Latvijai saskaņā ar Eiropas Komisijas 2021.gada 28.maija Īstenošanas lēmumu Nr. C(2021) 3723 *Par Latvijas Republikas lūgumu piešķirt atkāpi saskaņā ar Direktīvas 98/70/EK 3. panta 4. un 5. punktu* ir piemērojama tvaika spiediena atkāpe līdz 2030.gada beigām, proti, atļaut vasaras periodā laist tirgū benzīnu ar maksimālo tvaiku spiedienu 70 kPa, šajā noteikumu projektā ir iekļauta minētā benzīna tvaika spiediena atkāpe.  Noteikumu projekta pielikumos ir iekļauti vairāki pielikumi, kas nosaka dažādu transporta enerģijas veidu kvalitātes prasības. Par pamatu šiem rādītājiem ir ņemti šobrīd Noteikumos Nr.332 un Noteikumos Nr.772 noteiktie rādītāji, standartos noteiktie rādītāji, kā arī Igaunijas tiesību aktos[[3]](#footnote-3) noteiktie rādītāji.  Ja dabasgāzi vai biometānu galapatēriņam transportā piegādā un realizē izmantojot dabasgāzes pārvades vai sadales sistēmu, tad jau šobrīd šādam transporta enerģijas veidam ir spēkā esošas prasības, kas noteiktas Ministru kabineta 2016.gada 4.oktobra noteikumos Nr.650 “Prasības biometāna un gāzveida stāvoklī pārvērstas sašķidrinātās dabasgāzes ievadīšanai un transportēšanai dabasgāzes pārvades un sadales sistēmā”.  Saskaņā ar Standartizācijas likuma 14. panta otro daļu obligāti piemērojamiem Latvijas nacionālajiem standartiem ir jābūt tulkotiem valsts valodā. Līdz ar to ir paredzēts uzdot Ekonomikas ministrijai ne vēlāk kā sešu mēnešu laikā pēc šo Noteikumu stāšanās spēkā nodrošināt Noteikumu projektā ietverto standartu tulkošanu valsts valodā. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums ietekmē transporta enerģijas apritē iesaistītās personas un transporta enerģijas patērētājus, Ekonomikas ministriju, BVKB. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts pēc būtības neuzliek papildu slogu komersantiem vai iestādēm, jo tiek precizēti spēkā esošie nosacījumi – Noteikumi Nr.332 un Noteikumi Nr.772, kas tiek arī nedaudz paplašināti attiecībā uz transporta enerģijas veidiem un tiem piemērojamām kvalitātes prasībām.  Personai vairs nebūs nepieciešams vērsties VVD, lai saskaņotu kvalitātes prasībām neatbilstošu transporta enerģijas iznīcināšanas vietu un nebūs jāiesniedz Valsts ieņēmumu dienestam VVD izsniegta izziņa par preču iznīcināšanas vietu. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Likumprojekts  Ministru kabineta noteikumu projekts “ Noteikumi par līdzdalības mehānismu un transporta enerģijas aprites cikla siltumnīcefekta gāzu emisiju intensitātes samazināšanu”. |
| 2. | Atbildīgā institūcija | Ekonomikas ministrija. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Noteikumu projektā iekļautas tiesību normas, kas izriet no:   1. Direktīva 2014/94/ES 2. Direktīva 98/70/EK, konsolidētā versijā iekļaujot 3. Eiropas Parlamenta un Padomes 2003.gada 3.marta Direktīva [2003/17/EK](http://eur-lex.europa.eu/eli/dir/2003/17/oj/?locale=LV), ar ko groza Direktīvu [98/70/EK](http://eur-lex.europa.eu/eli/dir/1998/70/oj/?locale=LV), kas attiecas uz benzīna un dīzeļdegvielas kvalitāti (Dokuments attiecas uz EEZ); 4. Eiropas Parlamenta un Padomes 2009.gada 23.aprīļa Direktīva [2009/30/EK](http://eur-lex.europa.eu/eli/dir/2009/30/oj/?locale=LV), ar ko groza Direktīvu [98/70/EK](http://eur-lex.europa.eu/eli/dir/1998/70/oj/?locale=LV) attiecībā uz benzīna, dīzeļdegvielas un gāzeļļas specifikācijām un ievieš mehānismu autotransporta līdzekļos lietojamās degvielas radītās siltumnīcefekta gāzu emisijas kontrolei un samazināšanai, groza Padomes Direktīvu [1999/32/EK](http://eur-lex.europa.eu/eli/dir/1999/32/oj/?locale=LV) attiecībā uz tās degvielas specifikācijām, kuru lieto iekšējo ūdensceļu kuģos, un atceļ Direktīvu [93/12/EEK](http://eur-lex.europa.eu/eli/dir/1993/12/oj/?locale=LV); 5. Komisijas 2014.gada 10.jūnija Direktīva [2014/77/ES](http://eur-lex.europa.eu/eli/dir/2014/77/oj/?locale=LV), ar kuru groza Eiropas Parlamenta un Padomes Direktīvas [98/70/EK](http://eur-lex.europa.eu/eli/dir/1998/70/oj/?locale=LV) I un II pielikumu, kas attiecas uz benzīna un dīzeļdegvielu kvalitāti; 6. Eiropas Parlamenta un Padomes 2015.gada 9.septembra Direktīva (ES) [2015/1513](http://eur-lex.europa.eu/eli/dir/2015/1513/oj/?locale=LV), ar kuru groza Direktīvu [98/70/EK](http://eur-lex.europa.eu/eli/dir/1998/70/oj/?locale=LV), kas attiecas uz benzīna un dīzeļdegvielu kvalitāti, un Direktīvu [2009/28/EK](http://eur-lex.europa.eu/eli/dir/2009/28/oj/?locale=LV) par atjaunojamo energoresursu izmantošanas veicināšanu. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Direktīva 98/70/EK | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| 2.panta 3.punkts | Noteikumu projekta 1.pielikuma 1.piezīme | Noteikumu projekts pārņem pilnībā | Projekts nesatur stingrākas prasības nekā attiecīgais ES tiesību akts. |
| 3.panta 2.punkts | Noteikumu projekta 6.punkts | Noteikumu projekts pārņem pilnībā | Projekts nesatur stingrākas prasības nekā attiecīgais ES tiesību akts. |
| 3. panta 3.punkts | Noteikumu projekta 1.pielikuma 3.piezīme | Noteikumu projekts pārņem pilnībā | Projekts nesatur stingrākas prasības nekā attiecīgais ES tiesību akts. |
| 3.panta 4.punkts | Noteikumu projekta 1.pielikuma 5.piezīme | Noteikumu projekts pārņem pilnībā | Projekts nesatur stingrākas prasības nekā attiecīgais ES tiesību akts. |
| 4.panta 1.punkts | Noteikumu projekta 7.punkts, pielikuma 3.punkts | Noteikumu projekts pārņem pilnībā | Projekts nesatur stingrākas prasības nekā attiecīgais ES tiesību akts. |
| 4.panta 2.punkts | Noteikumu projekta 2.pielikuma 5.punkts | Noteikumu projekts pārņem pilnībā | Projekts nesatur stingrākas prasības nekā attiecīgais ES tiesību akts. |
| 8.panta 1. un 2.punkts | Noteikumu projekta III-V nodaļa  Noteikumu projekta pielikumi | Noteikumu projekts pārņem pilnībā | Projekts nesatur stingrākas prasības nekā attiecīgais ES tiesību akts. |
| 8.a panta 2.punkts | Noteikumu projekta 1.pielikuma 10.punkts, 3.pielikuma 6.punkts | Noteikumu projekts pārņem pilnībā | Projekts nesatur stingrākas prasības nekā attiecīgais ES tiesību akts. |
| I pielikums | Noteikumu projekta 1.pielikums | Noteikumu projekts pārņem pilnībā | Projekts nesatur stingrākas prasības nekā attiecīgais ES tiesību akts. |
| II pielikums | Noteikumu projekta 3.pielikums | Noteikumu projekts pārņem pilnībā | Projekts nesatur stingrākas prasības nekā attiecīgais ES tiesību akts. |
| III pielikums | Nav piemērojams, jo attiecas uz dalībvalstīm, kurās vasarā nav zema gaisa temperatūra | Noteikumu projekts pārņem pilnībā | Projekts nesatur stingrākas prasības nekā attiecīgais ES tiesību akts. |
| Attiecīgā ES tiesību akta datums, numurs un nosaukums | Direktīva 2014/94/ES | | |
| A | B | C | D |
| II pielikuma 2.2.punkts | Noteikumu projekta 15.punkts | Noteikumu projekts pārņem pilnībā | Projekts nesatur stingrākas prasības nekā attiecīgais ES tiesību akts. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | |
| Cita informācija | Nav. | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | |
| Projekts šo jomu neskar. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar MK 2009. gada 25. augusta noteikumu Nr. 970 „Sabiedrības līdzdalības kārtība attīstības plānošanas procesā” 7.4.1 apakšpunktu sabiedrības pārstāvji ir aicināti līdzdarboties, rakstiski sniedzot viedokli par Noteikumu projektu tā izstrādes stadijā.  Sabiedrības pārstāvji tiks informēti par iespēju līdzdarboties, publicējot paziņojumu par līdzdalības procesu EM tīmekļvietnē. |
| 2. | Sabiedrības līdzdalība projekta izstrādē | Sabiedrībai būs iespēja iepazīties ar Noteikumu projektu EM tīmekļa vietnē un izteikt par to viedokli. |
| 3. | Sabiedrības līdzdalības rezultāti | Tiks apkopoti pēc saņemto viedokļu apkopošanas. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | BVKB, Valsts ieņēmumu dienests |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projektā iekļautie nosacījumi var radīt ietekmi uz pārvaldes funkcijām, tomēr tas neietekmēs institucionālo sistēmu  Noteikumu projektā iekļauto nosacījumu izpildei nav nepieciešams veidot jaunas institūcijas, likvidēt vai reorganizēt esošās institūcijas.  Noteikumu projekta izpildē iesaistītās institūcijas Noteikumu projektā iekļautos pasākumu nodrošinās piešķirto valsts budžeta līdzekļu ietvaros |
| 3. | Cita informācija | Nav. |

Ekonomikas ministrs J.Vitenbergs

Vīza: Valsts sekretārs E.Valantis

H.Rimša, 67013244

[Helena.Rimsa@em.gov.lv](mailto:Helena.Rimsa@em.gov.lv)

1. *Šobrīd spēkā esošo regulējumu par transporta enerģijas kvalitātes prasībām, atbilstības novērtēšanu, tirgus uzraudzību, patērētājiem sniedzamo informāciju veido Ministru kabineta 2000.gada 26.septembra noteikumi Nr.332 “Noteikumi par benzīna un dīzeļdegvielas atbilstības novērtēšanu” un Ministru kabineta 2005.gada 18.oktobra Nr.772 “Noteikumi par biodegvielas kvalitātes prasībām, atbilstības novērtēšanu, tirgus uzraudzību un patērētāju informēšanas kārtību”*  [↑](#footnote-ref-1)
2. šobrīd starpministriju saskaņošanas procesā [↑](#footnote-ref-2)
3. <https://www.riigiteataja.ee/akt/115062021010> [↑](#footnote-ref-3)